text: Film får verdenspremiere i Haderslev 
  03 marts 2015 kl. 21.16
  En del af krigsfilmen 9. april er optaget i Haderslev. Det er da også her, den får verdenspremiere.
  Til premieren i Haderslev vil både skuespillere og inviterede gæster komme, ligesom Slesvigske Musikkorps spiller.
  Filmen handler om den skæbnesvangre nat i 1940, hvor Europas stærkeste hær invaderer fra syd.
  For at bremse overmagten sendes en dansk fortrop bestående af cykel- og motorcykeldelinger i felten.
  Sekondløjtnant Sand og hans deling skal som de første møde fjendens kampvogne og overlegne militære magt. Alligevel kæmper de danske soldater en indædt kamp for fædrelandet
  Det er 75 år siden, at Danmark blev besat af Tyskland. 
  9. april er en skildring af de højspændte timer inden den danske kapitulation, der førte til fem års tysk herredømme.
  Pilou Asbæk spiller hovedrollen som Sand, der leder den håbløse mission, mens Gustav Dyekjær Giese og Lars Mikkelsen også er at finde på rollelisten.
  Filmen får verdenspremiere i Haderslev den 9. marts.
  